Document ID: 32008D0831

ROZHODNUTIE KOMISIE
z 31. októbra 2008,
ktorým sa stanovuje nový termín na predkladanie dokumentácie pre niektoré látky, ktoré sa majú preskúmať v rámci 10-ročného pracovného programu podľa článku 16 ods. 2 smernice 98/8/ES
[oznámené pod číslom K(2008) 6266]
(Text s významom pre EHP)
(2008/831/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Európskeho parlamentu a Rady 98/8/ES zo 16. februára 1998 o uvádzaní biocídnych výrobkov na trh (1), a najmä na jej článok 16 ods. 2 druhý pododsek,
keďže:
(1)
V nariadení Komisie (ES) č. 1451/2007 zo 4. decembra 2007 o druhej fáze 10-ročného pracovného programu uvedeného v článku 16 ods. 2 smernice Európskeho parlamentu a Rady 98/8/ES o uvádzaní biocídnych výrobkov na trh (2) sa stanovuje zoznam aktívnych látok, ktoré sa majú posúdiť na účely ich prípadného zaradenia do príloh I, I A alebo I B k smernici 98/8/ES.
(2)
V prípade niektorých kombinácií látok a typov výrobkov uvedených v danom zozname všetci účastníci buď odstúpili, alebo členský štát, ktorý bol určený ako spravodajca na hodnotenie, nedostal dokumentáciu v termíne uvedenom v článku 9 ods. 2 písm. c) nariadenia (ES) č. 1451/2007.
(3)
Preto na základe článku 11 ods. 2 nariadenia (ES) č. 1451/2007 Komisia o tejto skutočnosti informovala členské štáty. Tieto informácie boli 8. novembra 2007 uverejnené elektronickými prostriedkami.
(4)
V súlade s článkom 12 ods. 1 nariadenia (ES) č. 1451/2007 spoločnosti prejavili do troch mesiacov od elektronického uverejnenia daných informácií záujem prevziať úlohu účastníka v prípade niektorých dotknutých látok a typov výrobkov.
(5)
Preto by sa mal stanoviť nový termín na predkladanie dokumentácie týkajúcej sa týchto látok a typov výrobkov v súlade s článkom 12 ods. 3 druhým pododsekom uvedeného nariadenia.
(6)
Opatrenia stanovené v tomto rozhodnutí sú v súlade so stanoviskom Stáleho výboru pre biocídne výrobky,
PRIJALA TOTO ROZHODNUTIE:
Článok 1
V prípade látok a typov výrobkov uvedených v prílohe je novým termínom na predkladanie dokumentácií 1. december 2009.
Článok 2
Toto rozhodnutie je určené členským štátom.
V Bruseli 31. októbra 2008

Labels: 3
1
18
6